Ka gonne batho ba bantsi ba lebane le leuba, ntwa, bolwetse le loso, ga ba dumele gotlhelele gore go na le Mmopi yo o amegang ka batho. Rafilosofi mongwe wa molatolamodimo o ne a re: “Ga go na sepe se se ka direlang Modimo seipato sa go tlogela ngwana a boga . . . kwantle ga fa tota Modimo a seyo.” Masetlapelo a magolo, jaaka nako ya Go Gailwa ga Batho ke Banasi ka Ntwa ya Lefatshe II, a dira gore batho ba dire tshwetso e e tshwanang. Ela tlhoko kakgelo eno e e kwadilweng ke mokwadi wa Mojuda mo lokwalodikgannyeng longwe: “Selo se se ka tlhalosang gore ke ka ntlha yang fa go nnile le pogo e e kalo kalo kwa Auschwitz ke gore ga go na Modimo yo o tsenelelang mo dikgannyeng tsa batho.” Go ya ka patlisiso ya 1997 e e dirilweng kwa Fora, e leng lefatshe le batho ba bantsi mo go lone e leng Bakatoliki, diperesente di ka nna 40 tsa batho ba koo ba belaela go nna teng ga Modimo ka ntlha ya kgailo ya merafe, jaaka ya kwa Rwanda ka 1994.